મુંબઇ , 22 નવેમ્બરઃ મહાન ખેલાડી સચિન તેંડુલકરના નાનપણના મિત્ર વિનોદ કાંબલીનું કહેવું છે કે , હવે હું અને સચિન મિત્રો નથી . હું એ વાતથી નિરાશ છું કે તેણે પોતાની ફેરવેલ સ્પીચમાં મારું નામ પણ ના લીધું . મને લાગે છે કે , તેણે મારા અંગે કંઇક તો કહેવું હતું , કારણ કે અમે બન્નેએ એક સાથે કારકિર્દીની શરૂઆત કરી હતી . એક જ કોચની દેખરેખમાં રમ્યા હતા . નોંધનીય છે કે , સચિને પોતાની નિવૃત્તિ બાદ આયોજિત ડીનર પાર્ટીમાં ક્રિકેટર્સ , નેતાઓ અને અભિનેતાઓને બોલાવ્યા પરંતુ કાંબલીને આમંત્રિત કર્યો નહોતો . સચિને કાંબલીને મુંબઇ ટેસ્ટ જોવા આવવા માટે પણ આમંત્રિત નહોતો કર્યો . કાંબલીનું કહેવું છે કે , અમે એકબીજાને લગભગ સાત વર્ષ પહેલા મળ્યા હતા . આ ઉપરાંત 2009માં એક ટીવી ચેનલની સાથે વાતચીત દરમિયાન કાંબલીએ કહ્યું કે , સચિને મારી કારકિર્દીના મુશ્કેલ સમયમાં મને મદદ નહોતી કરી .